ফিঙ্গারপেইন্ট

ফিঙ্গারপেইন্ট (অর্থ: আঙ্গুল দিয়ে অঙ্কন) এক ধরণের রং যা আঙুল দিয়ে প্রয়োগ করার উদ্দেশ্যে তৈরি করা হয়। এটি সাধারণত টিউবে পাওয়া যায় এবং ছোট শিশুরা এটি বেশি ব্যবহার করে। তবে, মাঝেমধ্যে প্রাপ্তবয়স্করাও শিশুদের শিল্পকলা শেখানোর জন্য অথবা নিজেদের ব্যবহারের জন্য এই রং ব্যবহার করে থাকেন।

 শিক্ষা ও চিকিৎসায় ফিঙ্গার পেইন্ট 
আমেরিকান শিক্ষাবিদ রুথ ফেইসন শ-কে চারুকলা শিক্ষার মাধ্যম হিসেবে ফিঙ্গারপেইন্টিং প্রবর্তনের কৃতিত্ব দেওয়া হয়। তিনি ইতালির রোমে থাকাকালীন সময়ে তার কৌশলগুলো বিকাশ করেছিলেন এবং ১৯৩১ সালে একটি নিরাপদ বিষমুক্ত (নন-টক্সিক) রঙের পেটেন্ট করেছিলেন। শিশুদের জন্য এই মাধ্যমটি বিকাশের পর, শ এটির নিরাময়কারী বা থেরাপিউটিক সুবিধার দিকে মনোযোগ দেন। কার্ল মেনিনজারের অনুরোধে, তিনি মার্কিন যুক্তরাষ্ট্রের কানসাসের টোপেকায় অবস্থিত মেনিনজার ফাউন্ডেশনের সাউথার্ড স্কুলে শিক্ষকতা করেন। পরবর্তীতে তিনি ইউনিভার্সিটি অব নর্থ ক্যারোলাইনা অ্যাট চ্যাপেল হিল বিশ্ববিদ্যালয়ের মেমোরিয়াল হাসপাতালের মনোরোগবিদ্যা বিভাগের পরামর্শক হিসেবে দায়িত্ব পালন করেন। মেমোরিয়াল হাসপাতালে কাজ করার সময় তার সাথে মনোবিজ্ঞানী জন টমাস পেইনের পরিচয় হয়। পেইন ১৯৬৯ সালে তার উত্তরসূরি হন এবং ২০০০ সালে মৃত্যুর আগ পর্যন্ত তার কাজ চালিয়ে যান।

বর্তমানে শ এবং পেইনের কাজ নর্থ ক্যারোলিনার ডারহামে অবস্থিত শ স্কুল অ্যান্ড স্টুডিওতে অব্যাহত রয়েছে। প্রতিষ্ঠাতা ও পরিচালক ব্রায়ান কেরি ১৯৮৬ থেকে ১৯৯৩ সাল পর্যন্ত পেইনের অধীনে শিক্ষানবিশ হিসেবে কাজ করেছিলেন। পেইনের পরামর্শে, কেরি আরো সাত বছর শ-কে একজন ঐতিহাসিক ব্যক্তিত্ব—শিল্পী, শিক্ষক এবং থেরাপিস্ট হিসেবে অধ্যয়নে ব্যয় করেন। কেরি এবং তার শিষ্যা জেনিফার ফালচি সব বয়সের ও সক্ষমতার মানুষের মধ্যে শৈল্পিক আত্ম-প্রকাশ এবং মানসিক নিরাময়ের পদ্ধতি শেখানোর মাধ্যমে শ-পেইন ঐতিহ্যকে এগিয়ে নিয়ে যাচ্ছেন।

 কৌশল 

যদিও নাম শুনে মনে হতে পারে যে রং কেবল আঙুল দিয়ে লাগানো হয়, কিন্তু এই মাধ্যমের দক্ষ ব্যবহারে হাত এবং হাতের নিচের অংশও (কব্জি থেকে কনুই পর্যন্ত) ব্যবহৃত হয়। আঙুল এবং হাতের অন্যান্য অংশ দিয়ে বিস্তারিত নকশা করার আগে পুরো হাত ব্যবহার করে কাগজের ওপর রং মসৃণ করা হয়। কখনো কখনো নির্দিষ্ট গঠন বা টেক্সচার পেতে স্পঞ্জ, কাপড় এবং অন্যান্য সরঞ্জাম ব্যবহার করা হয়।

কিছু শিল্পী প্রক্রিয়ার সাথে আরও নিবিড় হওয়ার উপায় হিসেবে শুধুমাত্র হাত দিয়ে আঁকার জন্য পরিচিত। তবে এই শিল্পীরা প্রথাগত ফিঙ্গারপেইন্ট ব্যবহার করেন না। এই শৈলীটি "রেকলেস আর্ট" বা "বেপরোয়া শিল্প" নামে পরিচিত, যা আউটসাইডার আর্টের একটি উপ-ধারা হিসেবে সবচেয়ে সঠিকভাবে শ্রেণীবদ্ধ করা যায়। টাইলার রামসের মতো চিত্রশিল্পীরা তুলি স্পর্শ না করার প্রতিজ্ঞা করেছেন, তবে বিষাক্ত তেল রঙ ব্যবহার করার সময় সুরক্ষার জন্য তারা সাধারণত সার্জিক্যাল গ্লাভস ব্যবহার করেন। টাইলার রামসে দাবি করেন যে, "তুলি প্রত্যাখ্যান করা একজন চিত্রশিল্পীকে তার শিল্পকর্মের প্রতি সম্পূর্ণ নতুন দৃষ্টিভঙ্গি থেকে অগ্রসর হওয়ার সুযোগ দেয়।" "রেকলেস আর্ট" ২০০২ সালে "সবকিছু আগেই করা হয়ে গেছে" ধারণাটি খণ্ডন করার উপায় হিসেবে শুরু হয়েছিল।

ফিঙ্গার পেইন্টিং শিল্পী নিক বেঞ্জামিন দাবি করেন যে তিনি "আঙুল ব্যবহার করে আঁকতে পছন্দ করেন কারণ এই কৌশলের ফলে শিল্পকর্ম এবং শিল্পীর মধ্যে একটি প্রকৃত বন্ধন তৈরি হয় এবং এটি এমন কিছু জটিল মিশ্রণের সুযোগ দেয় যা তুলির সাহায্যে অর্জন করা সম্ভব নয়"।

আরেকজন জনপ্রিয় ফিঙ্গার পেইন্টিং শিল্পী হলেন আইরিস স্কট, যিনি শুধুমাত্র তার হাত ব্যবহার করেন কারণ তিনি তার স্বজ্ঞাকে অনুসরণ করেন।Pofeldt, Elaine. (2018) How A Fine Artist Built A Million-Dollar, One-Person Business That's True To Her Vision ফোর্বস। সংগৃহীত ৪ ডিসেম্বর, ২০২১।

আউটসাইডার শিল্পী জিমি লি সাডাথ ব্যাখ্যা করেন যে তিনি তার আঙুল দিয়ে আঁকেন কারণ তুলির মতো আঙুল কখনো "ক্ষয় হয়ে যায় না।"

একই কাগজে ডিকালকোম্যানিয়া কৌশলে বারবার ফিঙ্গারপেইন্ট ব্যবহার করলে ফ্র্যাক্টাল তৈরি হতে থাকে, যা ইয়েল বিশ্ববিদ্যালয়ে গবেষণা করা হয়েছে।

 উপকরণ 

ফিঙ্গারপেইন্ট বিষমুক্ত (নন-টক্সিক) এবং এটি সাধারণত ছয়টি উজ্জ্বল রঙের প্যাকেটে বিক্রি হয়। এই রংগুলো ময়দা বা কর্নস্টার্চের মতো বিষমুক্ত গৃহস্থালি পণ্য থেকেও প্রস্তুত করা যেতে পারে।

কিছু শিশুযত্ন কেন্দ্রে ফিঙ্গারপেইন্ট হিসেবে ইনস্ট্যান্ট পুডিং ব্যবহার করা হয়, যাতে শিশুদের আঙুল মুখে দেওয়া নিয়ে দুশ্চিন্তা করতে না হয়।

 আরও দেখুন 
ম্যানিলা পেপার
ইয়ুথ আর্ট মান্থ

 তথ্যসূত্র 

 বহিঃসংযোগ 

 শ স্কুল অ্যান্ড স্টুডিও

বিষয়শ্রেণী:শিশুদের শিল্পকলা
বিষয়শ্রেণী:চিত্রাঙ্কন কৌশল
বিষয়শ্রেণী:রং
বিষয়শ্রেণী:রং (উপাদান)